
Alternatív forrás lehetőségek feltárása a magyar sportban

Kulcsszavak: szurkolói tagság; aktív kapcsolattartás; sportfogyasztói magatartás; elköteleződés;
A sportsikerek egyik közvetett, de elengedhetetlen eszköze a pénz, ami által felszereléseket, szakedzőket, felkészülési körülményeket lehet beszerezni, illetve finanszírozni. Kutatásom során azzal foglalkozom, hogyan lehet növelni egy klub, egyesület vagy sportvállalkozás bevételi forrásait a szurkolói tagsági rendszeren keresztül.
Célom, hogy ennek működőképességének relevanciáját és adaptációs lehetőségeit megvizsgálva, alternatív forráslehetőséget tárjak fel a magyar sportpiacon, mely a hatalmas állami szerepvállalás felől az üzleti alapon való működés felé irányíthatná a sportfinanszírozást, ezzel biztosítva a hosszútávú fennmaradást.
Hipotézisem szerint a hazai sportszférában egy kiaknázatlan lehetőség a közönség által elérhető támogatások egy speciális formája, a szurkolói tagság, melyet a klub és a szurkolók közti kapcsolat erősítésével lehet elérni.
Alapvetően fontosnak tartom a témában mind a szurkolók, mind a sportvezetők nézőpontját megérteni, hogy össze tudjam egyeztetni az igényeket a potenciális lehetőségekkel. A szurkolói tagság szakirodalmi áttekintése mellett a magyar sportfogyasztói magatartást, igényeket, hozzáállást mértem fel, melyet önkitöltős kérdőíves módszerrel vizsgáltam meg a szurkolók körében. A sportvezetők tagsági rendszerhez való viszonyulásának feltérképezéséhez félig strukturált mélyinterjúkat készítettem. Különböző sportágat képviselő és eltérő méretű klubok vezetőjével beszéltem.
Hazai sportvezetőkkel készített interjúim megerősítették a hipotéziseim, miszerint fontosnak tartják a szurkolókkal való aktív kapcsolattartást, és fejlesztendő területnek fogalmazták meg ennek hiányát. A válaszok alapján elmondható, hogy ezek leginkább a nagy szurkolói bázissal rendelkező, első osztályban szereplő csapatoknál releváns. A szurkolók körében a pénzen nem megvehető, személyes interakción alapuló élmények a preferált jutalmak.
A szurkolói létszám növelése, és elköteleződésre ösztönzése kulcsfontosságú szerepet játszik a szervezet belső finanszírozásának növelésében. Az online világ térnyerésével rohamosan növekszik a szabadidő eltöltésének alternatívája, azonban ezeket az élményeket sem pénzen megvenni, sem online átélni nem lehet, ezért is gondolom aktuálisnak, fenntarthatónak az ötletet.



